SADA ČITATE Bollywoodska ekipa prvo je trebala u Sloveniju, ali su se predomislili: Toliko su oduševljeni Šibenikom da dolaze opet

Bollywoodska ekipa prvo je trebala u Sloveniju, ali su se predomislili: Toliko su oduševljeni Šibenikom da dolaze opet Bollywoodska ekipa koja se jučer zaputila kući nakon snimanja filma na našoj rivijeri, zapravo je trebala snimati u Sloveniji, doznajemo od Ivana Baničeka koji ih je doveo u Šibenik jer im slovenski pejzaži nisu bili dovoljno raznoliki za potrebe filma.

21.11.2016, 10:42h21.11.2016, 10:57hI.Š.

- Moj prijatelj iz Slovenije vlasnik je produkcijske firme koja radi s Indijcima pa me kontaktirao. Predložio sam im stoga Šibenik i kad su vidjeli grad i okolicu oduševili su se – priča Baniček.

Film 'Khaidi 150' sniman kod nas romantična je akcijska drama u kojoj glavnu ulogu tumači indijski Brad Pitt, glumac Konidela Siva Sankara Vara Prasad, poznatiji pod umjetničkim imenom Chiranjeevi, koji je donedavno obnašao dužnost indijskog ministra turizma.

- Indijska ekipa od oko stotinu ljudi toliko se oduševila našim krajem da su čak produžili za jedan dan snimanje ovdje na uštrb Dubrovnika – kazao je Baniček koji je za njih ishodovao sve potrebne dozvole od NP Krka te šibenske i primoštenske Gradske uprave.

Osim grada, bollywoodska ekipa bila je oduševljena i smještajem u vodičkoj Olympiji, jer su tamo, za razliku od drugih mjesta na kojima su snimali film, svi bili na jednom mjestu, dodaje Baniček.

'Khaidi 150' svjetsku premijeru imat će 13. siječnja sljedeće godine na festivalu Sankranthi, a inserte iz filma koji su snima u Šibeniku, Primoštenu, tvrđavi sv. Nikole i u Nacionalnom parku Krka, Indijci će poslati u Šibenik čim ih montiraju, a koristit će ih turističke zajednice u promidžbene svrhe.

- U Šibenik se ekipa iz Bollywooda vraćaju ponovno za dva tjedna zbog snimanja trailera za film kojeg će snimati do godine, najavio je. Već imaju nekoliko odobrenih lokacija u Rogoznici, Tisnom i Primoštenu. Direktor produkcije iz Indije kazao je da je im je cijelo iskustvo kod nas bilo sjajno, ne samo što se tiče snimanja, nego i gostoprimstvo koje su im svi ukazali – kazao je Baniček.